b'\n_START_ARTICLE_\nBBC Rom\xc3\xa2nia\n_START_SECTION_\nBBC \xc3\xaen regimul comunist\n_START_PARAGRAPH_\n\xc3\x8en anii \xc2\xb450 se instaureaz\xc4\x83 regimul comunist, iar accesul la informa\xc8\x9biile din Occident este interzis. BBC r\xc4\x83m\xc3\xa2ne printre pu\xc8\x9binele surse de informare, \xc8\x9bin\xc3\xa2nd ascult\xc4\x83torii la curent cu tot ce se \xc3\xaent\xc3\xa2mpl\xc4\x83 \xc3\xaen lume._NEWLINE_\xc3\x8en anii \xc2\xb460, reluarea rela\xc8\x9biilor cu Societatea de Radiodifuziune \xc8\x99i Televiziune ofer\xc4\x83 noi oportunit\xc4\x83\xc8\x9bi pentru ascult\xc4\x83torii BBC. Mai mult dec\xc3\xa2t at\xc3\xa2t, grupuri de jurnali\xc8\x99ti rom\xc3\xa2ni au oportunitatea de a ajunge la Bush House \xc8\x99i de a vedea efectiv cum se lucreaz\xc4\x83 \xc3\xaentr-o redac\xc8\x9bie BBC. Fluxul de informa\xc8\x9bii devine mult mai u\xc8\x99or, iar \xc3\xaen transmisiunile BBC pentru Romania se reg\xc4\x83sesc emisiuni culturale, de analiz\xc4\x83, \xc8\x99tiri, dar \xc8\x99i lec\xc8\x9bii de limba englez\xc4\x83._NEWLINE_Locul lui Gheorghe Gheorghiu-Dej este luat \xc3\xaen scurt timp de Nicolae Ceau\xc8\x99escu. De altfel, Securitatea controleaz\xc4\x83 accesul la informa\xc8\x9bii, iar personalul redac\xc8\x9biei BBC este intens supravegheat. Munca jurnali\xc8\x99tilor se dovede\xc8\x99te a fi dificil\xc4\x83 \xc3\xaen ace\xc8\x99ti ani. Informa\xc8\x9biile primite din \xc8\x9bar\xc4\x83 se dovedesc a fi doar zvonuri, \xc3\xaens\xc4\x83 BBC las\xc4\x83 la o parte subiectele care nu pot fi verificate. Totu\xc8\x99i redac\xc8\x9bia a trimis \xc8\x99i ziari\xc8\x99ti \xc3\xaen \xc8\x9bar\xc4\x83.\n_START_SECTION_\nBBC dup\xc4\x83 Ceau\xc8\x99escu\n_START_PARAGRAPH_\nDup\xc4\x83 moartea lui Ceau\xc8\x99escu, libertatea de mi\xc8\x99care a oferit BBC-ului posibilitatea de cre\xc8\x99tere rapid\xc4\x83. S-au angajat primii reporteri locali, oferind un gen de radio modern \xc8\x99i introduc\xc3\xa2nd \xc3\xaen grila de programe interviuri cu politicieni, reportaje, documentare \xc8\x99i programe interactive. S-a deschis mai apoi un birou la Bucure\xc8\x99ti de unde s-a transmis \xc3\xaen direct de la Parlament sau alte evenimente \xc8\x99i loca\xc8\x9bii importante. Beneficiind de subiecte care atr\xc4\x83geau publicul, BBC a devenit postul de radio interna\xc8\x9bional cel mai ascultat \xc3\xaen Rom\xc3\xa2nia. \xc3\x8en perioada care a urmat, BBC a acoperit alegerile din 1992, 1996, 2000 \xc8\x99i 2004. Dup\xc4\x83 2000, BBC a pierdut o mare parte din retransmi\xc8\x9b\xc4\x83tori \xc8\x99i mai mult, s-a orientat spre alte zone ale globului, spre noi centre tensionate, \xc3\xaen special spre Orientul Mijlociu.\n_START_SECTION_\nSf\xc3\xa2r\xc8\x99itul BBC\n_START_PARAGRAPH_\nPe 15 aprilie 2005 BBC Rom\xc3\xa2nia a lansat oficial frecven\xc8\x9ba 88 FM la Bucure\xc8\x99ti \xc3\xaen prezen\xc8\x9ba pre\xc8\x99edintelui Traian B\xc4\x83sescu, a ambasadorului Marii Britanii \xc3\xaen Rom\xc3\xa2nia Quinton Quayle \xc8\x99i a directorului BBC World Service Nigel Chapman. _NEWLINE_Din 30 mai 2006 la Timi\xc8\x99oara transmisiunile BBC puteau fi ascultate 24 de ore pe zi, \xc8\x99apte zile pe s\xc4\x83pt\xc4\x83m\xc3\xa2n\xc4\x83, pe frecven\xc8\x9ba FM de 93,9 MHz._NEWLINE_Postul a fost \xc3\xaenchis \xc3\xaens\xc4\x83 la data de 31 iulie 2008, ocazie cu care fost decorat Palatul Cotroceni de pre\xc8\x99edintele Traian B\xc4\x83sescu, cu ordinul \xe2\x80\x9eMeritul Cultural\xe2\x80\x9d, \xc3\xaen grad de ofi\xc8\x9ber._NEWLINE_\xc3\x8enchiderea postului a \xc3\xaensemnat pentru BBC renun\xc8\x9barea la 46 de angaja\xc8\x9bi (30 la Bucure\xc8\x99ti, 4 la Chi\xc8\x99in\xc4\x83u \xc8\x99i 12 la Londra)._NEWLINE_\xc3\x8en martie 2012, frecven\xc8\x9bele BBC Rom\xc3\xa2nia au fost v\xc3\xa2ndute, pun\xc3\xa2ndu-se cap\xc4\x83t retransmisiei BBC World Service \xc3\xaen Rom\xc3\xa2nia.'